REGOLAMENT TAL-KUNSILL (KE) Nru 1436/2005
tal-31 ta’ Awissu 2005
li jnaqqas temporanjament id-dazji awtonomi tat-Tariffa Doganali Komuni għal ċerti prodotti tas-sajd tropikali
(Test b’rilevanza għaż-ŻEE)
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 133 tiegħu,
Wara li kkunsidra l-proposta mill-Kummissjoni,
Billi:
(1)
It-Tariffa Doganali Komuni hija stabbilita fir-Regolament (KEE) Nru 2658/87 (1).
(2)
Il-Komunità hija konsumatur prinċipali ta’ ċerti prodotti tas-sajd tropikali. Ikollha timporta kwantitajiet kbar ta’ tali prodotti sabiex tissodisfa l-ħtiġijiet tagħha. Sabiex jiġi evitat taqlib fil-kummerċ, huwa fl-interess tal-Komunità li tnaqqas temporanjament id-dazji tat-Tariffa Doganali Komuni għall-importazzjoni ta’ dawn il-prodotti.
(3)
Minħabba l-importanza ekonomika ta' dan ir-Regolament, huwa meħtieġ li tiġi invokata l-proċedura ta' urġenza prevista fil-punt I.3 tal-Protokoll anness mat-Trattat dwar l-Unjoni Ewropea u mat-Trattati li jistabbilixxu l-Komunità Ewropea dwar ir-rwol tal-parlamenti nazzjonali fl-Unjoni Ewropea.
(4)
Ladarba dan ir-Regolament għandu jibda japplika mill-1 ta' Awwissu 2005, huwa għandu jidħol fis-seħħ immedjatament,
ADOTTA DAN IR-REGOLAMENT:
Artikolu 1
Id-dazji awtonomi tat-Tariffa Doganali Komuni kif jinsabu fir-Regolament (KEE) Nru 2658/87 għandhom jiġu mnaqqsa, fir-rigward tal-prodotti elenkati fl-Anness ma’ dan ir-Regolament, għar-rati ta' dazju stabbiliti f'dak l-Anness.
Artikolu 2
Dan ir-Regolament għandu jidħol fis-seħħ fis-seba' jum wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Għandu japplika mill-1 ta’ Awwissu 2005 sal-31 ta’ Diċembru 2005.
Dan ir-Regolament għandu jorbot fl-intier tiegħu u jkun direttament applikabbli fl-Istati Membri kollha.
Magħmul fi Brussell, nhar il-31 ta’ Awissu 2005.